頂破二山詩
作者：蘇舜欽
朝代：宋

paragraphs: 此邑有頂山，下潛子母虯。
其子去爲雨，以救鄉人憂。
前擘窮峯開，化出百丈湫。
後因號破山，致祠獻庶羞。
歲來省其母，風雹六月秋。
煙雲騰蹋去，不復經月留。
邑民賴其靈，雖旱歲有收。
因成兩佛宇，幽邃號勝遊。
磵泉走鸞車，松桂擁石樓。
夜堂人噤滲，陰壁風颼飀。
近年返暴雨，頗亦傷田疇。
老農務祈禱，梵唄日不休。
常爲釋徒利，乃作生民讎。
嗚呼二虯者，其說何悠悠。